ธปท.ยันค่าเงินบาทแข็งไม่กระทบศก.
ผู้ว่าธปท.แจงเงินบาทยังไม่แข็งค่าจนกระทบเศรษฐกิจไทย คาดไตรมาส3ปีนี้ขยายตัวเต็มศักยภาพที่ระดับคาดการณ์&nbsp;3-5%
9 มี.ค. 2554

ผู้ว่าธปท.แจงเงินบาทยังไม่แข็งค่าจนกระทบเศรษฐกิจไทย คาดไตรมาส3ปีนี้ขยายตัวเต็มศักยภาพที่ระดับคาดการณ์ 3-5%
นายประสาร ไตรรัตน์วรกุล ผู้ว่าการธนาคารแห่งประเทศไทย หรือธปท. กล่าวถึงการปรับแข็งค่าขึ้นของเงินบาท ซึ่งเป็นการแข็งค่าสุดในรอบ2เดือนที่ผ่านมาว่า การแข็งค่าขึ้นช่วงนี้น่าจะเป็นผลมาจากพวกลงทุนเก็งกำไรค่าเงิน เนื่องจากเห็นว่าค่าเงินบาทอ่อนมานานจึงน่าจะมีโอกาสปรับแข็งค่าขึ้นบ้าง เพราะตลอด2เดือนที่ผ่านมา ค่าเงินบาทแทบจะอ่อนค่าที่สุด เมื่อเทียบกับเงินสกุลสำคัญๆ ในภูมิภาคเอเซีย ทำให้มีการเก็งกำไรในช่วงสั้น
"จริงๆ ค่าเงินบาทเราอ่อนมาตลอด เมื่อเทียบกับเงินสกุลอื่นๆ ในภูมิภาคเอเซีย แต่ที่แข็งค่าสุดในรอบสองเดือนนี้ น่าจะมาจากเก็งกำไรในช่วงสั้นที่คาดว่าเงินบาทมีโอกาสปรับแข็งค่าขึ้นตามภาวะเศรษฐกิจที่ยังขยายตัวได้"นายประสาร กล่าว
ทั้งนี้ ธปท.ยังยืนยันว่า การปรับแข็งค่าของเงินบาทในช่วงสั้น ยังไม่ส่งผลต่อการฟื้นตัวของเศรษฐกิจไทย โดยขณะนี้ เศรษฐกิจไทยยังมีแรงสนับสนุนให้สามารถฟื้นตัวได้อย่างต่อเนื่องซึ่งธปท.คาดว่า เศรษฐกิจปีนี้ น่าจะขยายตัวได้เต็มศักยภาพ ในช่วงไตรมาส 3 ของปีนี้ ที่ระดับคาดการณ์ 3-5%.